Ordonanţa de Urgenţă 92/2018 care modifică legile justiţiei intră miercuri la vot final în Camera Deputaților. Legea conține un nou criteriu de eliberare din funcție a judecătorilor și procurorilor, respectiv "neîndeplinirea condiției privind buna reputație". Marți, Comisia Europeană a publicat raportul MCV, cerând autorităților de la București să suspende punerea în aplicare a legilor justiției și să le revizuiască în acord cu recomandările Comisiei de la Veneția și GRECO.

Camera Deputaților este prima cameră sesizată pe proiectul de lege privind aprobarea Ordonanţei de urgenţă a Guvernului nr.92/2018 pentru modificarea şi completarea unor acte normative în domeniul justiţiei, care miercuri intră la vot.

Luni, Camera Deputaţilor a adoptat pe articole Ordonanţa de Urgenţă 92/2018. Toate amendamentele opoziţiei au fost respinse, iar deputaţii au adoptat ordonanţa în forma Comisiei speciale pentru legile justiţiei.

Potrivit celor adoptate, judecătorii şi procurorii vor putea fi eliberaţi din funcţie şi în cazul neîndeplinirii condiţiei privind buna reputaţie. "Judecătorii şi procurorii sunt eliberaţi din funcţie în cazul neîndeplinirii condiţiilor prevăzute la art. 14 alin. (2) lit. a) şi e) ori a condiţiei privind buna reputaţie, dacă în acest ultim caz se apreciază că nu se impune menţinerea în funcţie", prevede textul, adoptat la propunerea PSD.

De asemenea, a rămas în lege amânarea până la începutul lui 2020 a pensionării anticipate pentru magistrații cu minimum 20 de ani vechime, fiind așteptat un punct de vedere de la CSM, precum și prevederea prin care vechimea necesară pentru procurorii DNA și DIICOT crește la 10 ani.

La finalul ședinței de luni, deputatul USR Stelian Ion a anunțat că, după ce legea de aprobare trece de parlament, cei din USR o vor contesta la CCR.

Ce modificări au fost aduse legilor justiției prin acest proiect de aprobare a OUG 92:

· Se amână până la 1 ianuarie 2020 prevederile privind formarea auditorilor din justiției în cadrul Institutului Național de Magistratură. Acest amendament propus de PSD și ALDE a fost contestat chiar de senatorul PSD Robert Cazanciuc, fost ministru al Justiției, care a afirmat că este o "greșeală politică a PSD". El a fost singurul care a votat împotrivă.

· A fost introdus criteriul "neîndeplinirea condiției privind buna reputație" pentru eliberarea din funcție a unui judecător sau procuror;

· Promovarea procuroriilor din cadrul Parchetului General, DNA și DIICOT se face în cazul în care aceștia să nu fi fost sancţionaţi disciplinar în ultimii 3 ani (până acum nu exista un termen);

· "Ori de câte ori Codul de procedură penală sau alte legi speciale fac trimitere la <<procurorul ierarhic superior>> în cazul infracțiunilor de competența Secției pentru investigarea infracțiunilor din justiție, prin acesta se înțelege procurorul șef al secției, inclusiv în cazul soluțiilor dispuse anterior operaționalizării acesteia".

· În cadrul Secției pentru investigarea infracțiunilor din justiție vor funcționa, prin detașare, ofițeri sau agenți de poliție judiciară, numiți pentru 3 ani, cu posibilitate de prelungire.

· S-a eliminat prevederea potrivit căreia: prevedea că "sistemul de repartizare aleatorie a cauzelor pe completuri de judecată se auditează extern, la fiecare 2 ani, sub conducerea Ministerului Justiţiei şi cu implicarea societăţii civile şi a organizaţiilor profesionale ale magistraţilor, iar concluziile auditului sunt publice".

· S-a eliminat prevederea potrivit căreia "în situaţia în care mai multe sesizări privesc aceeaşi faptă şi aceeaşi persoană, sesizările se conexează".

Tot miercuri, intră la vot în plenul Camerei Deputaților și proiectul de Lege pentru aprobarea Ordonanţei de urgenţă a Guvernului nr. 90/2018 privind unele măsuri pentru operaţionalizarea Secţiei pentru investigarea infracţiunilor din justiţie. Luni, plenul Camerei Deputaţilor a adoptat proiectul pe articole, în varianta Guvernului. Ordonanța nu a fost modificată, majoritatea PSD-ALDE-UDMR respingând propunerile venite de la USR și PNL.

Comisia Europeană a publicat marți raportul MCV, cu opt recomandări suplimentare pentru România, cerând puterii de la București să suspende punerea în aplicare a legilor Justiției și să le revizuiască în acord cu recomandările Comisiei de la Veneția și GRECO. De asemenea, Comisia cere înghețarea intrării în vigoare a modificărilor propuse a fi aduse Codului penal și Codului de procedură penală, dar și suspendarea procedurii procedurilor de numire și revocare a procurorilor șefi.